<classify> DAKTARI bingwa wa magonjwa ya macho katika Hospitali ya Benjamin Mkapa, Dk Frank Sandi amewasihi wananchi kukinga macho yao pindi wanapofanya shughuli ambazo zinaweza kusababisha majeraha kwenye macho.Akizungumza kwenye kambi maalumu ya macho, Sandi alisema majeraha kwenye macho ni moja ya matatizo ambayo wameyabaini wakati wa kufanya uchunguzi wa awali. Tumewakuta ambao macho yao yana majeraha na hii inatokana na mtu kutokinga macho anapofanya shughuli zake, hivyo niwasihi sana wananchi kuhakikisha wanalinda macho yao, alisema.Alisema katika kambi hiyo ambayo itafikia tamati yake Ijumaa, asilimia 30 ya watu waliofanyiwa uchunguzi wamekutwa na matatizo ya mtoto wa jicho, huku wengine wakikutwa na matatizo ya uoni hafifu, vikope na majeraha kwenye jicho. Dk Sandi alisema katika siku mbili za kambi wamewafanyia upasuaji wagonjwa 150 huku wale waliotibiwa matatizo ya macho ni 250.Tumepanga kuwafanyia uchunguzi wagonjwa 1,500 na kuwafanya upasuaji wagonjwa 400, huduma hizi kwa wagonjwa ambao tumewatoa vijijini matibabu yanatolewa bure, na wanaofika hospitali wenyewe hulipia Sh 2,000 tu isipokuwa kwa wale walio na kadi za bima ya afya, alisema.Naye Matha Tuguti mwenye umri wa miaka 110, alisema anashukuru kwa huduma alizopata bure kwani alikuwa haoni kabisa na sasa anaona baada ya kufanyiwa upasuaji. Hospitali ya Benjamin Mkapa kwa kushirikiana na Chuo Kikuu cha Dodoma UDOM, na Chuo cha Utah nchini Marekani wameandaa kambi maalumu ya matibabu ya macho kwa lengo la kuwafikia wananchi ambao hawafikiwi na huduma za macho kutoka wilaya mbalimbali za Mkoa wa Dodoma.  <topic>: KITAIFA 